Opetus- ja kulttuuriministeriö

Meritullinkatu 1 0, Helsinki

PL 29, 00023 Valtioneuvosto

Puh. 0295 3 30004 | [kirjaamo@minedu.fi](mailto:kirjaamo@minedu.fi)

**ASIA: LAUSUNTOPYYNTÖ NUORISOLAISTA**

Allekirjoittanut lapsi- ja nuorisotyötä tekevä järjestö kiittää mahdollisuudesta lausua valmisteilla olevasta lakiluonnoksesta, joka korvaisi nykyisen nuorisolain vuodelta 2006. Allekirjoittanut järjestö tarkastelee nuorisolain lakiehdotusta voimaantumisen nrisnallisestatai paikallisyhdistys erkantuu suhteessa lain käsitteisiin.tön ja sen laajan kansainvälisen liikkeen keskeinen nunäkökulmasta. Voimaantumisen käsite ei ole esillä laissa. Voimaantuminen on allekirjoittaneelle järjestölle ja sen laajalle kansainväliselle liikkeelle keskeinen nuorisotyön tavoite. Tässä lausunnossa avataan voimaantumisen käsite tarpeellisin osin suhteessa lain esittämiin käsitteisiin.

Voimaantuminen (empowerment) on käsitteenä moniulotteinen ja vaikeasti määriteltävä. Lähdemme siitä, että voimaantumisen käsitteeseen sisältyy kaksi pääulottuvuutta. Yhtäältä se on henkilökohtainen prosessi johon liittyy kognitiivisia, affektiivisia ja konatiivisia prosesseja.[[1]](#footnote-1) Toisaalta voimaantumiseen liittyy sosiaalinen aspekti. Voimaantumisen sosiaaliset ulottuvuudet konkretisoituvat ryhmissä, organisaatioissa ja yhteisöissä.[[2]](#footnote-2) Nuorisolailla on keskeinen merkitys tämän sosiaalisen aspektin määrittymiselle ja ryhmien, organisaatioiden ja yhteisöjen toimintaedellytyksille.

**Nuoren elämäntilanteen kuuleminen ja ymmärtäminen monikulttuurisessa kontekstissa**

Järjestömme näkemyksen mukaan nuorisolain tulisi tukea toimintaympäristöä, jossa nuorella on edellytykset voimaantumiseen. Nuorisotyön tulisi olla lähellä nuorta. Toisin sanoen nuoren kuuleminen ja ymmärtäminen on keskeistä. Nuori tarvitsee tukea elämässään kokemiensa haasteiden voittamiseen. Voimaantunut nuori asettaa itselleen omasta elämäntilanteestaan käsin selkeitä päämääriä ja jatkaa niiden tavoittelua hankaluuksista huolimatta. Tässä mielessä lain tavoite aktiivisesta kansalaisuudesta ja tavoitteellisesta toiminnasta tukee voimaantumista.

Nuorisolain uudistamisen johdannossa esitetyt nuorisolain tavoitteet ovat linjassa voimaantumisesta tehdyn tutkimuksen kanssa. Johdannossa esitetään myös lain uudistukseen liittyvä muutospaine. Keskeiseksi kysymykseksi nousee, miten laki pystyy kohtaamaan moniarvoistuvan nuoren ja ohjaamaan nuorisotyötä ja nuorisopolitiikkaa niin, että ne pystyvät näkemään nuoren yhä moniarvoistuvassa kontekstissa.

**Nuoren osallisuus lähtökohtana ja läpileikkaavana asiana**

Uusi laki määrittää, että kunnan tehtävänä olisi paikalliset olosuhteet huomioon ottaen luoda edellytyksiä paikalliselle nuorisotyölle ja -toiminnalle järjestämällä nuorille suunnattuja palveluja ja tiloja sekä tukemalla nuorten kansalaistoimintaa. Tähän luonnollisesti liittyy nuoren kokema osallisuuden tunne, josta asiakirja puhuu. Tällä hetkellä suunta on huolestuttava, eikä nuorten pahoinvointia nähdä. Pahoinvoivan nuoren kohtaamisen tavat eivät ole olleet onnistuneita. Nyt lain tavoittelema osallisuus näyttää käytännössä toteutuvan edustuksellisten rakenteiden perustamisena kuntatasolle, sen sijaan, että osallisuus olisi lähtökohta ja kaikkea nuorisotoimintaa läpileikkaava asia. Tässä mielessä lain tulisi tarkemmin ohjata kuntatoimijaa osallisuuden tavoitteen käytännön toteuttamisessa. Järjestömme yhtyy asiakirjan toteamukseen, että nuorisovaltuustot ja vaikuttajaryhmät eivät riitä. Laki määrittää osallisuuden liian kapeasti ja voimaantumista tukeva toimintaympäristö jää vain edustukselliseksi.

**Aktiivinen kansalaisuus riippuvuuden ehkäisemiseksi**

Nuorisotyön synnyttämä vuorovaikutus katalysoi tai ehkäisee nuoren voimaantumista. Laki voi voimannuttavan toimintaympäristön sijaan luoda edellytyksiä esimerkiksi taloudellisen, teknisen, henkisen tai sosiaalisen riippuvuuden synnylle nuoren elämässä. Tällöin uudistuksen tavoitteena olevaa nuoren lähtökohdista tapahtuvaa tavoitteellista toimintaa ei synny (ts. aktiivista kansalaisuutta). Se, missä määrin yksilön sisäinen voimantunne pääsee kanavoitumaan toiminnaksi, määräytyy jossakin määrin nuorisolain esittämän nuorisotyön ja siinä vallitsevan voimaantumista katalysoivan ilmapiirin perusteella.

Riippuvuuden syntymisen sijaan, voimaantunut nuori kykenee ylläpitämään motivaatiota vaikeissakin olosuhteissa. Voimaantuminen ei ilmene ainoastaan onnistumisten ja tavoitteiden saavuttamisen yhteydessä, vaan liittyy myös rakentaviin käyttäytymismalleihin epäsuotuisissa olosuhteissa tai epäonnistumisten sattuessa. Allekirjoittanut järjestö toivoo, että nuorisolain esittämää tavoitetta aktiivisesta kansalaisuudesta ei ymmärretä liian kapeasti. Sen tulisi liittyä laajemmin nuoren sisäisesti kokemaan prosessiin ts. voimaantumiseen.

Nuoren tulisi pystyä hahmottamaan oman elämäntilanteensa syy ja seuraus -suhteita sekä kyetä arvioimaan vaihtoehtoisia toimintatapoja. Tämä edellyttää riittävää faktuaalista tietoa. Nuoren osallisuuden tukeminen luo hyvät lähtökohdat myös voimaantumisen katalysoinnille. Tätä laki ei riittävästi huomioi. Asiakirja toteaa, että epäusko omiin vaikutusmahdollisuuksiin syö luottamusta[[3]](#footnote-3) Järjestömme katsoo, että voimaantuminen on jokaisen nuoren oikeus.

**Valtakunnallisuudesta luopuminen voi eriarvoistaa nuorisotyön**

Uudessa nuorisolaissa on luovuttu valtakunnallisesta lähtökohdasta avustuksen saamisen suhteen. Raportti esittää perusteluksi sitä, että nuoret eivät enää ole valtakunnallisesti tasaisesti edustettuina. Raportissa esitetään liitteinä karttoja kuvaamaan nuorten prosentuaalisen määrän jakautumista maantieteellisesti. Esitys herättää kysymyksiä. Halutaanko nuorisotyön painopistettä siirtää suuriin kasvukeskuksiin, joissa prosentuaalisesti on enemmän nuoria. Eriarvoistuvatko nuorten vapaa-ajanviettomahdollisuudet entisestään?

Järjestömme pitää valtakunnallisuudesta luopumista haasteellisena. Valtakunnallisena nuorisotyön keskusorganisaationa olemme antaneet erityistä tukea jäsenyhdistyksille, jotka toimivat kasvukeskusten ulkopuolella. Järjestönä olemme pyrkineet siihen, että nuorten monipuoliset vapaa-ajanviettomahdollisuudet eivät olisi maantieteellisesti eriarvoiset.

Toiseksi valtakunnallisuudesta luopuminen voi entisestään pirstaloida nuorisotyön kenttää. Voiko syntyä tilanne, että piirijärjestö tai paikallisyhdistys erkaantuu valtakunnallisesta nuorisojärjestöstä hakien nuorisolain mahdollistamia avustuksia. Tarjoaako laki tällaiselle kehitykselle mahdollisuuden? Valtakunnallisuuskriteerin säilyttäminen puolestaan rohkaisee pienempiä toimijoita yhdistymään tai laajentamaan toimintaansa maantieteellisesti. Tällainen kehitys puolestaan tukee monipuolisen nuorisotyön tarjoamista kaikille maamme nuorille huolimatta siitä, asuvatko he maamme suurkaupungeissa.

Helsingissä 28.11.2015

The YMCA of Finland, Suomen NMKY:n liitto ry

1. Järvinen 2007; Siitonen 1999; Beairsto & Ruohotie 2003 [↑](#footnote-ref-1)
2. Argyris 1998; Eklund 1999; Herrenkohl et al. 1999; Kuokkanen 2003 [↑](#footnote-ref-2)
3. Nuorisolain uudistaminen, Opetus- ja kulttuuriministeriön työryhmämuistioita ja selvityksiä 2015:16, 32 [↑](#footnote-ref-3)